Rozhodnutie rady
z 3. októbra 2002,
ktorým sa podľa smernice 2001/18/ES Európskeho parlamentu a Rady zavádza súhrnný ohlasovací informačný formát na hlásenia týkajúce sa zámerného uvoľňovania geneticky modifikovaných organizmov na iné účely, ako je uvádzanie na trh
(2002/812/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na smernicu 2001/18/ES Európskeho parlamentu a Rady z 12. marca 2001 o zámernom uvoľňovaní geneticky modifikovaných organizmov do životného prostredia a odvolávajúc sa na smernicu 90/220/EHS [1], najmä na jej článok 13 ods. 2 písm. h),
so zreteľom na návrh Komisie,
keďže:
(1) podľa časti C smernice 2001/18/ES sa musí príslušnému vnútroštátnemu orgánu vopred zaslať ohlásenie o plánovanom uvedení geneticky modifikovaného organizmu (ďalej len GMO) alebo kombinácie takýchto organizmov na trh;
(2) toto ohlásenie okrem iného obsahuje súhrnný prehľad príslušnej dokumentácie, ktorý musí príslušný orgán zaslať príslušným organom členských štátov a Komisii a ktorý musí Komisia okamžite sprístupniť verejnosti. Tento súhrnný prehľad sa musí vypracovať v súlade s podrobným formátom;
(3) tento formát by mal odrážať potrebu umožniť čo najširšiu možnú výmenu príslušných informácií uvedených štandardizovaným a ľahko pochopiteľným spôsobom bez toho, aby bola dotknutá skutočnosť, že takto poskytnuté informácie nemôžu slúžiť ako základ pre posudzovanie environmentálnych rizík;
(4) dňa 12. júna 2002 sa uskutočnila porada s výborom, ktorý bol zriadený podľa článku 30 ods. 2 smernice 2001/18/ES a ktorý k návrhu Komisie, týkajúcemu sa rozhodnutia, neprijal stanovisko,
PRIJALA TOTO ROZHODNUTIE:
Článok 1
Na účely vypracovania súhrnu dokumentácie, ktorý má byť predložený príslušnému vnútroštátnemu orgánu podľa článku 13 ods. 2 písm. h) smernice 2001/18/ES, oznamovateľ použije súhrnný informačný formát uvedený v prílohe tohto rozhodnutia.
Článok 2
Toto rozhodnutie je adresované členským štátom.
V Luxemburgu 3. októbra 2002